Racheltjie de Beer-fliek ŉ verhaal van dapperheid, liefde“Die Verhaal van Racheltjie de Beer” sal in Oktober in teaters begin draai. Die amptelike plakkaat van die Afrikaanse rolprent, Die Verhaal van Racheltjie de Beer, wat pas bekendgestel is, gee kykers ŉ gevoel van wat om van dié rolprent te verwag – ŉ verhaal van verlies, dapperheid, opoffering en onwrikbare liefde. Die Verhaal van Racheltjie de Beer sal in Oktober in teaters begin draai en is geskoei op die topverkoper-roman met dieselfde naam deur die skrywer en rolprentmaker Brett Michael Innes. Die fliek vertel die legendariese verhaal van die 12-jarige Racheltjie en haar boetie, Jamie (5), wat hulle vyf jaar ná hul ma se dood op pad na die goudvelde van die Witwatersrand saam met hul pa, Herman, bevind om ŉ nuwe lewe daar te begin. Tydens die trek duik daar ŉ probleem op met die ossewa en die De Beers vind verblyf op ŉ afgeleë plaas in die bergagtige Oos-Vrystaat wat deur George en Jacoba Lundt en hul dogter Sara bewoon word. Die eerste kouefront is op pad en George waarsku Herman dat hulle op die plaas sal moet aanbly en wag tot die sneeu opklaar voor hulle weer die pad na die goudvelde toe kan aandurf. In ruil vir verblyf en kos help Herman om die vervalle klipkraal te herstel. Soos die De Beers aanpas by die lewe op die plaas bly Racheltjie bewus dat Goeie Vrydag, die gedenkdag van hul ma se dood, al hoe nader kom. Goeie Vrydag breek aan en, later daardie aand, sluip Racheltjie en Jamie uit die huis om saam met Sara hul ma se lewe en dood te herdenk. Herman, gekant teen die herdenking van Marie se dood, betrap hulle en in ŉ uitbarsting neem hy die besluit om summier die pad te vat. Die volgende oggend, terwyl Herman gereed maak om die plaas te verlaat, besef hulle dat Jamie se troetelkalfie vermis is. Herman los die kinders in die huis terwyl hy die wa herstel, maar die onheilspellende stormwolke en sterk wind trek in oor die plaas en hy het geen keuse as om sy waansinnige missie te laat vaar nie. Herman keer terug na die huis nes Racheltjie besef dat Jamie uitgeglip het om die kalfie te gaan soek. Die son het reeds gesak en ŉ soekgeselskap word uitgestuur terwyl Racheltjie by die huis moet agterbly. Marius Weyers vertolk die rol van George. Terwyl die eerste sneeuvlokkies val, besef Racheltjie dat Jamie na die mierneste gegaan het waar hulle vroeër die week die kalfie gevind het. Met niemand om te vertel nie en die storm wat al hoe sterker woed, neem sy ŉ lantern en durf die wind en sneeu aan om haar boetie te gaan haal. Racheltjie vind hom by die mierneste, maar die swaar sneeu en donker maak dit onmoontlik vir die twee kinders om hul pad terug huis toe te vind. Sy kom te staan voor ŉ keuse wat óf hul albei se lewe sal kos of een sal laat oorleef. Racheltjie neem die dapper besluit wat van haar ŉ heldin sou maak. Die volgende oggend vind Herman Racheltjie se bevrore, naakte lyk wat die ingang na een van die miershope bedek. Hy trek haar dooie liggaam teenaan sy bors en vind vir Jamie, snoesig toegedraai in Racheltjie se warm klere binne-in die miershoop, veilig en lewend danksy haar opoffering. Die rol van Racheltjie word vertolk deur Zonika de Vries, terwyl Johannes Jordaan sy heel eerste rol as Jamie vertolk. Stian Bam, bekend vir sy spel in onder meer Modder en Bloed en Verraaiers, is te sien in die rol van Herman, terwyl Marius Weyers die rol van George vertolk. Nog bekendes soos Sandra Prinsloo, Antoinette Louw en en Beate Opperman maak deel van die rolverdeling uit. Die rolprent se regie is behartig deur Matthys Boshoff.